Tá Ollscoil na hÉireann Gaillimh tar éis ceistiúchán a bhí le líonadh ag daoine a bhí á n-earcú a tharraingt siar.

Tá ráiteas curtha amach acu ag rá cur i 2008 a thosaigh sé agus nach raibh aon bhaint aige le duine a fhostú nó gan a fhostú mar gur tar éis post a bhí tairgthe a bhíodh an fhoirm le líonadh.

Tharla aighneas ar dtús ar maidin faoin bhfoirm.

D'éiligh Seanadóir de chuid Shinn Féin athbhreithniú neamhspleách ar chleachtais comhionannais in Ollscoil na hÉireann Gaillimh, nuair a fritheadh amach go bhfiafraítear de mhná ag cur isteach ar phost faoina dtimthriall míosta.

Bhí an scéal ag an gCuradh Connachtach go raibh an Ollscoil ag seasamh leis na Foirmeacha Measúnú Sláinte Roimh Fhostaíocht a bhí acu.

Fiafraítear ar an bhFoirm: “An mbíonn fadhbanna fuil mhíosta agat?” “An mbíonn fadhbanna brollaigh agat?” “An bhfuair tú cóir leighis riamh ar fhadhbanna gínéiceolaíocha?”

Tá ceist ar an bhFoirm freisin faoi fhadhbanna próstatacha.

Deir an Seanadóir Trevor Ó Clochartaigh gur mór an náire a leithéid de cheisteanna.

D’iarr sé míniú ar an Ollscoil faoin údar lena leithéid.